**Андижон вилояти ҳокими**

**Ш.К Абдурахмановга**

**Ҳурматли Шухратбек Кушақбаевич,**

Иқтисодий тадқиқотлар ва ислоҳотлар маркази томонидан истеъмолчилар кайфиятини аниқлаш мақсадида июль ойида Андижон вилояти аҳолиси орасида сўровнома ўтказилди.

Сўровнома натижаларига кўра:

**- ишсиз ва доимий даромадга эга бўлмаганлар улуши Хонобод, Шаҳрихон, Улуғнор ва Асакада юқори;**

**- иш ўринлари сони кўпайишини кўрсатганлар улуши 43%ни ташкил этди. 10% респондентлар фикрича иш ўринлари сони камайган. Туманлар кесимида Хонобод (сўровда иштирок этганларнинг - 14%) ва Пахтаободда (14%) иш ўринлари сони пасайишини кўрсатганлар улуши нисбатан кўп;**

**- маҳаллий ҳокимият органлари фаолиятини ижобий баҳолаганлар улуши вилоят бўйича 46%. Бунда салбий баҳо берганлар улуши Избоскан (21%)   
ва Асакада (18%) кўпроқ;**

**- Хонобод (57%), Балиқчи (48%), Андижон шаҳри ва Қўрғонтепада (46%) газ таъминоти, Бўстон (38%) ва Марҳаматда (33%) ички йўллар сифати, Жалақудуқ (30%) ва Бўстонда (26%) ичимлик суви, Булоқбошида (12%) иш ўринлари етишмаслиги ва Хонободда (10%) озиқ-овқат нархи баландлиги энг катта муаммо сифатида қайд этилган.**

- Избоскан тумани ҳокимияти фаолияти **республикадаги энг салбий баҳоланган** (21% аҳоли) **туманлардан бири сифатида қайд этилган.**

Юқоридагилардан келиб чиқиб, Избоскан **тумани** иқтисодий-ижтимоий ҳолатига жиддий эътибор қаратиб, бошқа туманлар (шаҳарлар) бўйича мавжуд ҳолат сабаблари ўрганилиб, камчиликларни бартараф этиш бўйича тезкор чоралар ишлаб чиқиш сўралади.

*Ўтказилган сўровнома бўйича амалга оширилган таҳлил маълумотлари илова қилинмоқда.*

|  |  |
| --- | --- |
| **Ўзбекистон Республикаси Президенти маслаҳатчиси** | **Р. Гулямов** |