**Тошкент вилояти ҳокими**

**З.Т. Мирзаевга**

**Ҳурматли Зойир Тоирович,**

Иқтисодий тадқиқотлар ва ислоҳотлар маркази томонидан истеъмолчилар кайфиятини аниқлаш мақсадида июль ойида Тошкент вилояти аҳолиси орасида сўровнома ўтказилди.

Сўровнома натижаларига кўра:

**- ишсиз ва доимий даромадга эга бўлмаганлар улуши Чиноз, Оққўрғон шаҳри, Бекобод шаҳри, Бўка ва Бекобод туманларида юқори;**

**- иш ўринлари сони кўпайишини кўрсатганлар улуши 41%ни ташкил этди. 7% респондентлар фикрича иш ўринлари сони камайган. Бекобод шаҳрида (17%) иш ўринлари сони пасайишини кўрсатганлар нисбатан кўпроқ;**

**- маҳаллий ҳокимият органлари фаолиятини ижобий баҳолаганлар улуши вилояти бўйича 36%. Бунда салбий баҳо берганлар Зангиота (21%), Тошкент тумани (21%), Қуйичирчиқ (23%) ва Нурафшонда (24%) нисбатан кўпроқ;**

**- Қуйичирчиқ (52%), Оққўрғон (52%) ва Янгийўл шаҳрида (50%) ички йўллар, Тошкент тумани (29%), Нурафшон (29%), Бўстонлиқ (28%) ва Паркентда (27%) ичимлик суви, Чиноз (13%), Пискент (12%) ва Бекобод туманида (12%) иш ўринлари, Ўртачирчиқ (10%) ва Янгийўл шаҳрида (10%) электр энергия таъминоти, Бўка (14%) ва Бўстонлиқда (9%) газ таъминоти, Чинозда (31%) озиқ-овқат қимматлиги энг катта муаммо сифатида қайд этилган;**

-**даромади пасайишини қайд этганлар кўрсаткичи бўйича Бекобод (29%) ва Бекобод шаҳрида (27%) республикадаги энг ёмон ҳолат қайд этилган.**

Юқоридагилардан келиб чиқиб, **Бекобод тумани ва Бекобод шаҳри,** иқтисодий-ижтимоий ҳолатига жиддий эътибор қаратиб, бошқа туманлар (шаҳарлар) бўйича мавжуд ҳолат сабаблари ўрганилиб, камчиликларни бартараф этиш бўйича тезкор чоралар ишлаб чиқиш сўралади.

*Ўтказилган сўровнома бўйича амалга оширилган таҳлил маълумотлари илова қилинмоқда.*

|  |  |
| --- | --- |
| **Ўзбекистон Республикаси Президенти маслаҳатчиси** | **Р. Гулямов** |